Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 281/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Κατσικάκι Λήμνου / Katsikaki Limnou“

EU št.: PGI-GR-02792 – 27.7.2021

ZOP ( ) ZGO (X)

1. Ime ZGO

„Κατσικάκι Λήμνου / Katsikaki Limnou“

2. Država članica ali tretja država

Grčija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

„Katsikaki Limnou“ je meso kozličkov, zaklanih pri starosti 60–90 dni, ko tehtajo več kot 8 kg. Meso z označbo „Katsikaki Limnou“ je pridobljeno s trupov živali, skotenih na otokih Limnos in Agios Efstratios (regionalna enota Limnos). To so kozlički koz, ki se tradicionalno redijo na teh otokih in so se jima prilagodile ter se hranijo z rastlinjem z jasno opredeljenega (otoškega) geografskega območja.

Meso „Katsikaki Limnou“ je značilno nežno in sočno ter ima prijetna aromo in okus. Meso je večinoma rdeče do bledo rožnate barve, medtem ko so tkiva rožnato rdeča, maščoba pa povsem bela.

Organoleptične lastnosti vključujejo tudi prisotnost podkožne maščobe in razvite mišične mase. Sloj maščobe je precejšen, zaradi česar je proizvod mehak in okusen.

Kemijska sestava užitnih tkiv mesa „Katsikaki Limnou“ je prikazana v naslednji preglednici.

Proizvod Beljakovine Maščobe „Katsikaki Limnou“ 18,4 % do 26,4 % 4,1 % do 11,1 %

Meso „Katsikaki Limnou“ se prodaja sveže v naslednjih oblikah:

— cel trup;

— pol trupa;

— kosi po teži.

Kemijska sestava užitnih tkiv mesa „Katsikaki Limnou“ se razlikuje od mesa kozličkov iz drugih delov Grčije, pri katerih je povprečna vrednost maščobe 1,2 % v primerjavi s 6,9 % pri mesu „Katsikaki Limnou“.

3.3. Krma (samo za proizvode živalskega izvora) in surovine (samo za predelane proizvode)

Kozlički so skoteni med koncem novembra in koncem februarja. Sesajo od 45 do 60 dni. Ob koncu tega obdobja se kozlički navadijo uživati voluminozno krmo, za kar se uporabi prilagojena krma, sestavljena iz voluminozne krme, kot je žitna slama, in lokalno pridelanih stročnic. Po odstavitvi se kozlički običajno en ali dva meseca spomladi pasejo skupaj z odraslimi kozami.

Koze, ki se redijo na otokih Limnos in Agios Efstratios, izhajajo iz lokalnih populacij, ki so rezultat naravnega križanja pasme capra prisca, ki je avtohtona v Grčiji. Koze so majhne ter prilagojene mikroklimi in okolju otokov Limnos in Agios Efstratios.

Prehrana odraslih koz večinoma temelji na prosti paši na pašnikih na opredeljenem geografskem območju. Poleg tega vključuje tudi dopolnilne mešanice, ki običajno vsebujejo proizvode, pridobljene iz žit, stročnic, žitne slame (predvsem trde pšenice), detelje, in proizvode iz oljnic, ki se večinoma proizvajajo na opredeljenem geografskem območju, vitamine in elemente v sledovih.

3.4. Posebne faze proizvodnje, ki jih je treba izvajati na opredeljenem geografskem območju

Označba „Katsikaki Limnou“ se lahko uporablja izključno za kozličke, skotene, vzrejene in zaklane na opredeljenem območju. To vključuje izkrvavitev ter odstranitev kože in notranjih organov. Koze, ki skotijo kozličke, so prav tako skotene in vzrejene na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Poleg tega, da morajo biti izpolnjene zahteve glede označevanja, določene v nacionalni zakonodaji in zakonodaji EU, mora biti meso „Katsikaki Limnou“ ne glede na to, kako je predstavljeno za prodajo (cel trup, pol trupa ali kosi), označeno z naslednjim posebnim logotipom:

Ob zgornjem logotipu mora biti navedena številčna oznaka, ki označuje žival in kmetijsko gospodarstvo, s katerega je trup, ter datum zakola. Številčna oznaka je sestavljena iz:

— številčne oznake, ki ustreza kmetijskemu gospodarstvu, na katerem so bile živali vzrejene;

— identifikacijske oznake žive živali, ki ustreza trupu,

— datuma zakola.

Na primer trupu s kmetijskega gospodarstva s številčno oznako EL8330**** in žive živali s številko 002, zaklane 1. decembra 2020, bi bila dodeljena edinstvena oznaka 8330****002-01/12/2020.

Če je meso „Katsikaki Limnou“ razrezano in pakirano, se zgoraj navedena oznaka namesti bodisi na posamezne kose bodisi na zunanjo embalažo, če je bil proizvod že pakiran, tako da se ustrezne informacije prenesejo do končnega potrošnika.

4. Jedrnata opredelitev geografskega območja

Geografsko območje, na katerem se proizvaja meso „Katsikaki Limnou“, je opredeljeno z geografskimi mejami otokov Limnos in Agios Efstratios.

5. Povezava z geografskim območjem

Povezava proizvoda z opredeljenim območjem temelji na kakovostnih lastnostih mesa. Meso „Katsikaki Limnou“ je znan proizvod. Ima prijetne organoleptične lastnosti, ki izhajajo iz tradicionalnih metod reje kozličkov in koz ter njihove prehrane, ki temelji predvsem na bogatem rastlinju pašnikov na opredeljenem geografskem območju.

Posebnosti geografskega območja

Otoka Limnos in Agios Efstratios spadata v skupino otokov v severovzhodnem delu Egejskega morja. Limnos sestavljajo večinoma prostrane ravnine brez dreves. Med glavnimi značilnostmi pokrajine so pšenična in žitna polja, vinogradi, grmičevje in obširni pašniki, ki pokrivajo več kot polovico otoka. Otok Agios Efstratios (ali Ai Stratis) ima podobne značilnosti.

Otoka sta neločljivo povezana, tako družbeno kot tudi kulturno, pa tudi gospodarsko in trgovinsko. Med otokoma že leta potekata trgovina s številnimi proizvodi in njihov prevoz. Te neprekinjene selitve živine so vključevale tudi koze, kar je prispevalo k njihovemu homogenemu razvoju na obeh otokih. Otok Agios Efstratios ima redno ladijsko povezavo samo z otokom Limnos.

Naravni dejavniki

Podnebje na območju je tako kot v preostalem delu Grčije značilno sredozemsko. Zime so mile in vlažne. Poletja so razmeroma vroča in suha, večina leta pa ima na splošno dolga obdobja sonca. Vseeno je podnebje na tem območju bolj suho z občasnimi močnimi vetrovi in redkimi padavinami.

Limnos in Agios Efstratios sta bila kot egejska otoka pomembna pot za postopno selitev lokalnih rastlinskih vrst z vzhoda v Grčijo, in sicer zaradi bližine rastlin, ki izvirajo iz Male Azije.

Koze na obeh otokih se hranijo večinoma z bogatim zelnatim rastlinstvom, ki zajema sorte aromatičnih rastlin in grmičevje. Študije so pokazale, da naravno rastlinstvo otoka Limnos vključuje 756 rastlinskih vrst, večinoma terofite (55 %). Med njimi je osem vrst endemičnih v Grčiji, ena endemična v severovzhodnem Egejskem morju in ena endemična na otoku Limnos. Poleg tega na otoku Agios Efstratios kljub njegovi majhnosti raste 438 različnih rastlinskih vrst.

Na splošno je na otokih Limnos in Agios Efstratios razširjena frigana (nizko grmičevje). Dejansko 25 % pašnikov sestavlja grmičasta pokrajina. Značilne vrste frigane so: hrast prnar, trnasti bedrenec, timijan, origano, brnistra, sporiš, kadulja, trnasti ranjak, mleček, šentjanževka, navadni brškin, brškin, kaduljelistni brškin in navadni ožepek. Na območju rastejo tudi naslednje rastline: sredozemski mleček, lepljiva ditrihovka in grška lahkotnica.

V makiji lesnata vegetacija obeh otokov vključuje tudi naslednje vrste: navadni jadikovec, brnistro, esparto, mastiko, zeleno oljko, divjo oljko, rožmarin, divji špargelj, bodečo lobodiko in druge.

Območje prepredajo tudi sipine, ki jih oblikuje sklerofilno grmičevje.

Poleg tega rastlinstvo na obeh otokih pogosto vključuje naravno travo in stročnice iz vrst trav in stročnic, ki so idealne vrste za pašo koz.

Živina

Reja drobnice je skupaj s kmetijstvom in ribolovom že od nekdaj glavna dejavnost prebivalcev geografskega območja otokov Limnos in Agios Efstratios. Tradicionalna metoda reje živali je dejansko način ohranjanja ekosistema in biotske raznovrstnosti območja, obenem pa sestavni del lokalne kulturne dediščine.

Prehrana koz in kozličkov na splošno prispeva k značilnemu profilu maščobnih kislin njihovega mesa. Maščobna sestava mesa je povezana z veliko količino polinenasičenih maščobnih kislin, prisotnih v rastlinah, kar je zaželeno, saj se povezuje s posebnim okusom proizvedenega mesa. Poleg tega se s prosto pašo tudi povečuje koncentracija drugih zaželenih mikrohranil v mesu, kot so vitamini in naravni antioksidanti.

Človeški dejavniki

Tradicionalna metoda reje živali temelji na značilnih kamnitih ogradah („mantres“), v katerih so živali nastanjene blizu pašnikov. Metoda reje živali je bila še posebej pomembna za razvoj okusov mesa „Katsikaki Limnou“, saj je njegova kakovost neločljivo povezana z uporabo in poznavanjem pašnikov.

Tradicionalne prakse živinorejcev vplivajo na lastnosti proizvoda „Katsikaki Limnou“. Zlasti pozna odstavitev kozličkov (po približno 60 dnevih) prispeva k razvoju zdravih kozličkov s precejšnjimi zalogami maščobe na njihovih telesih. Poleg tega se črede vzrejajo s tradicionalnimi metodami reje, ki vključujejo „mantres“. Tako kozam in kozličkom pri iskanju hrane ni treba premagovati velikih razdalj, saj so pašniki blizu „mantres“, razdalje na otokih pa so majhne. Živali torej niso izpostavljene velikim naporom, zaradi česar lahko shranijo veliko več medmišične maščobe kot druge podobne živali in razvijejo mišično maso.

Odstavljeni kozlički imajo do zakola po možnosti stalen dostop do pašnikov skupaj z odraslimi živalmi. Odrasle živali in kozlički se pasejo vse leto in imajo zaradi sistema polekstenzivne reje neposreden dostop do pašnikov z zelo raznovrstnimi aromatičnimi užitnimi rastlinami in zelišči. S tem se v maščobnem tkivu razvijejo aromatične sestavine, proizvod pa pridobi prijetne organoleptične lastnosti. Te lastnosti vključujejo okus v povezavi z mehkobo mesa, ki je posledica količine medmišične maščobe.

Metoda polekstenzivne reje, pri kateri se s pašo čim bolj izkoristi naravni ekosistem območja, se je razvila skozi čas zaradi posebnih razmer v okolju. Dejansko je to način ohranjanja ekosistema in biotske raznovrstnosti območja, obenem pa sestavni del lokalne kulturne dediščine.

Veščina kozjereje se prenaša iz roda v rod, živinorejske prakse in izkušnje pa se predajajo mlajšim kmetom, ki še danes proizvajajo meso „Katsikaki Limnou“, znano po svoji prijetni kakovosti. Črede že stoletja upravljajo izkušeni „kehagiades“, kot se živinorejci imenujejo lokalno, za kar uporabljajo tradicionalni sistem vzreje v ogradah. S tem je bil vzpostavljen vzdržen in trajnosten model polekstenzivne kozjereje.

Posebnosti proizvoda

Meso „Katsikaki Limnou“ je izredno okusen proizvod. Je nežno, sočno in mehko s prijetnimi organoleptičnimi lastnostmi. Skupna vsebnost maščob v užitnih tkivih je višja v primerjavi s podobnimi proizvodi. To pozitivno vpliva na okus in mehkost proizvoda.

Zaradi starosti, pri kateri so živali zaklane, so trupi razmeroma težki, pri čemer njihova masa presega 8 kg. Maščoba v trupih je večinoma medmišična.

Vzročna povezava med geografskim območjem in posebnostmi proizvoda

Meso „Katsikaki Limnou“ ima prijetne organoleptične lastnosti in je zelo razširjen proizvod, ki se že številna leta proizvaja na obeh otokih. Posebni okoljski dejavniki in človeške prakse, ki so dolgo prevladovale na opredeljenem geografskem območju otokov Limnos in Agios Efstratios, so privedli do razvoja kakovostnega proizvoda s prijetnimi lastnostmi, po katerih se „Katsikaki Limnou“ razlikuje od drugih proizvodov.

Reja drobnice je osnova živinoreje na obeh otokih. Limnos ima velike pašne površine, ki pokrivajo 35,74 % skupne površine. Grmičasta pokrajina predstavlja približno 25 % pašnikov na otoku. Rastlinje na teh območjih je nizko, široko razmaknjeno in razpršeno. Prevladuje trnasti bedrenec, ob njem pa rastejo timijan in številne aromatične rastline.

Za pašnike na otokih Limnos in Agios Efstratios je značilna velika nosilna zmogljivost, na njih pa rastejo različne aromatične rastline. Tako se dobijo mesni proizvodi, v katerih ima maščoba organoleptične lastnosti, ki jih opredeljuje raznovrstnost aromatičnih in drugih rastlin na pašnikih. Kakovostne in organoleptične lastnosti proizvoda torej izhajajo iz obsežnega dostopa živali do pašnikov.

Blag teren opredeljenega območja z nizkoležečimi ravninami omogoča enostaven dostop do pašnikov, ki so v bližini tradicionalnih nastanitvenih objektov. Živali torej niso izpostavljene velikim naporom, zaradi česar lahko shranijo veliko več maščobe kot druge podobne živali in razvijejo mišično maso.

Koze, ki se pasejo na otokih Limnos in Agios Efstratios, zaužijejo številne različne aromatične užitne rastline in zelišča.

Zaradi podnebnih razmer lahko živali vse leto živijo zunaj na pašnikih namesto v hlevih. Zato imajo kozlički po obdobju hranjenja izključno z mlekom do zakola dostop do pašnikov. Kozlički se pasejo od enega do dveh mesecev, večinoma spomladi.

Živali se večinoma hranijo s prosto pašo. Zaradi blagega podnebja lahko živali vse leto živijo zunaj na pašnikih namesto v hlevih in se tako vse leto pasejo. Zato imajo kozlički po obdobju hranjenja izključno z mlekom do zakola dostop do pašnikov.

Odrasle koze imajo skoraj vse leto trajen dostop do pašnikov, kar velja tudi za kozličke od njihove odstavitve do njihovega zakola. Zaradi tega in dolgega obdobja sesanja meso pridobi značilne kakovostne lastnosti, saj imajo trupi zadostno mišično maso, v kateri je prisotna medmišična maščoba.

Količina medmišične maščobe mesa „Katsikaki Limnou“ neposredno vpliva na vsebnost vlage in teksturo mesa ter na njegova okus in aromo, ki se razvijeta ob kuhanju.

Identiteta proizvoda z označbo „Katsikaki Limnou“ temelji na metodi polekstenzivne reje, prosti paši in tradicionalnih praksah, ki jih uporabljajo živinorejci. Povpraševanje po proizvodu „Katsikaki Limnou“ z opisanimi prijetnimi lastnostmi je spodbuda za ohranjanje navedenih živinorejskih praks, s katerimi se zagotavljajo te lastnosti.

Vse zgoraj navedeno prispeva h kakovosti in prijetnim organoleptičnim lastnostim mesa „Katsikaki Limnou“, zaradi katerih je pridobilo svoj sloves. Proizvod je povezan z gastronomsko tradicijo otokov, na katerih so lokalne jedi, kot je kozliček „kaspakino“, med najbolj priljubljenimi tako med domačini kot tudi med turisti.

Sklic na objavo specifikacije

http://www.minagric.gr/images/stories/docs/agrotis/POP-PGE/2021/prodiagrafes_katsikaki_limnou150222.pdf

(1) UL L 343, 14.12.2012, str. 1.